Mitjançant la Resolució CLT/1757/2002, de 28 de maig, es va crear la Taula Assessora de l'Esport Català amb la finalitat de configurar un òrgan de consulta i assessorament de la Secretaria General de l'Esport, constituït per aquells esportistes que en la pràctica continuada i competitiva de l'esport han assolit un alt nivell en l'àmbit nacional i internacional.
La Llei de l'esport, aprovada pel Decret legislatiu 1/2000, de 31 de juliol, defineix els objectius i principis rectors de la Llei, entre els quals es troba la promoció de l'esport en tots els àmbits i facilitar-ne els mitjans que permetin practicar-lo; alhora estableix com a principi la necessitat d'afavorir la inserció de l'esport en les manifestacions culturals i tradicionals i en tots els actes que ajudin a prendre consciència de l'esport tradicional popular i que refermi la personalitat nacional de Catalunya.
En aquest marc de referència, es fa palesa la necessitat de modificar la Taula Assessora de l'Esport Català, per tal que es pugui configurar com a òrgan de consulta i assessorament de la Secretaria General de l'Esport i del Consell Català de l'Esport, constituït per aquelles persones que hagin destacat per la seva activitat en l'àmbit de l'esport i per la defensa dels seus valors tant en l'àmbit nacional o internacional.
—1 Modificar l'article 1 relatiu a la creació, el qual queda redactat de la manera següent:
Es crea la Taula Assessora de l'Esport Català com a òrgan d'assessorament i consulta de la Secretaria General de l'Esport i del Consell Català de l'Esport.
—2 Modificar l'article 2 relatiu a les funcions de la Taula Assessora de l'Esport Català, que resta redactat de la manera següent:
La Taula Assessora de l'Esport Català té les funcions següent:
a) Actuar com a òrgan consultiu de la Secretaria General de l'Esport i del Consell Català de l'Esport en relació amb les polítiques esportives que es portin a terme a Catalunya.
b) Emetre opinió sobre l'esport de competició i d'alt nivell i la seva professionalització, com també en les seves manifestacions, àmbits i nivells d'actuació.
c) Assessorar en relació amb la promoció i difusió de l'esport català en els àmbits supraautonòmics i també sobre l'activitat de les seleccions catalanes en aquests àmbits.
d) Crear grups de treball que estudiïn els diversos àmbits de l'esport, entre aquests, l'esport escolar, l'esport d'elit i l'esport federat.
e) Assessorar o informar sobre qualsevol qüestió que en la matèria esportiva li sigui encomanada per la Secretaria General de l'Esport o pel departament competent per raó de la matèria.
—3 Modificar l'article 3 relatiu a la composició, el qual queda redactat de la manera següent:
La Taula Assessora de l'Esport Català estarà constituïda:
a) La presidència correspondrà a una persona de reconegut prestigi pel seu historial en el món de l'esport, nomenat i cessat pel secretari o la secretària general de l'Esport.
b) El director o directora del Consell Català de l'Esport.
c) Un subdirector o subdirectora del Consell Català de l'Esport.
d) Fins a un màxim de quinze persones de reconegut prestigi pel seu historial en el món de l'esport, a proposta de la Taula Assessora, nomenades i cessades pel secretari o la secretària general de l'Esport.
—4 Suprimir en la seva totalitat els articles 4 i 5 de la Resolució CLT/1757/2002, de 28 de maig.
Contra aquesta Resolució, que exhaureix la via administrativa, les persones interessades poden interposar recurs potestatiu de reposició davant el mateix òrgan que l'ha dictada en el termini d'un mes a comptar des de l'endemà de la data de la seva publicació al DOGC, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o bé directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la seva publicació en el DOGC, de conformitat amb el que preveu l'article 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o qualsevol altre recurs que considerin convenient per a la defensa dels seus interessos.
Esplugues de Llobregat, 22 de març de 2011